**Notă informativă**

**la proiectul hotărîrii Guvernului „Cu privire la modificarea și completarea Strategiei de dezvoltare a managementului finanțelor publice 2013-2020”**

1. **Condițiile ce au impus elaborarea proiectului și finalitățile urmărite**

În prezent, Guvernul Republicii Moldova implementează Strategia de dezvoltare a managementului finanțelor publice 2013-2020 (în continuare - Strategia), care integrează într-un cadru unitar de politici șapte componente importante ale managementului finanțelor publice:

Componenta 1. Cadrul macrobugetar;

Componenta 2. Elaborarea și planificarea bugetului;

Componenta 3. Executarea bugetului, contabilitatea și raportarea;

Componenta 4. Managementul financiar și controlul intern;

Componenta 5. Administrarea veniturilor;

Componenta 6. Achiziții publice;

Componenta 7. Sistemul Informațional de Gestionare a Finanțelor Publice.

Strategia indică direcțiile strategice și măsurile de reformă pe cele șapte componente specifice de intervenție, însă pe parcursul celor 4 ani de implementare în administrația publică au avut loc schimbări substanțiale, care impun revizuirea și actualizarea acestora.

Prezentul proiect nu afectează structura și caracterul general al Strategiei, acesta reprezintă rezultatul revizuirii detaliate a Strategiei și vine cu modificări, precizări și completări din perspectiva experienței de implementare a Strategiei, precum și al angajamentelor Guvernului incluse în Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, aprobat prin Legea nr. 112 din 2 iulie 2014, în Strategia privind reforma administrației publice pentru anii 2016-2020, aprobată prin Hotărîrea Guvernului nr.911 din 25 iulie 2016, și în alte documente de politici în vigoare.

Schimbarea substanțială a cadrului legislativ al finanțelor publice în perioada implementării Strategiei, precum și a cadrului normativ aferent, de asemenea, implică necesitatea revizuirii Strategiei. În acest context, se menționează punerea în aplicare a Legii finanțelor publice și responsabilității financiare nr. 181 din 25 iulie 2014 și Legii privind achizițiile publice nr. 131 din 3 iulie 2015, precum și a noilor prevederi din mai multe acte legislative, inclusiv din Legea cu privire la datoria sectorului public, garanțiile de stat și recreditarea de stat, Codul fiscal, Codul Vamal și altele.

Majoritatea modificărilor și completărilor la Strategie au fost propuse de către instituțiile responsabile de implementarea acesteia, unele măsuri de reformă fiind recomandate de către partenerii de dezvoltare.

*Finalitățile urmărite* prin adoptarea proiectului sînt:

* asigurarea coordonării între reformarea diferitor componente ale sistemului managementului finanțelor publice, precum și asigurarea conformării cu noile prevederi legislative și normative în domeniu;
* atingerea obiectivelor stabilite și focusarea pe rezultate concrete ce vor contribui la crearea unui sistem modern de management al finanțelor publice.

1. **Principalele prevederi și elemente noi ale proiectului**

Modificările și completările la Strategia de dezvoltare a managementului finanțelor publice 2013-2020, pe fiecare dintre cele șapte componente ale Strategiei, sînt clasificate în următoarele patru categorii:

1. *Actualizarea situației existente*

- s-a actualizat situația macroeconomică, politica bugetar-fiscală și politica monetară din perioada 2013-2016 și ipotezele respective pentru perioada 2017-2020;

- s-au inclus constatările evaluărilor externe ale finanțelor publice din Republica Moldova, inclusiv ale evaluării cheltuielilor publice și a responsabilității financiare 2015, și evaluării managementului finanțelor publice 2015 (SIGMA a UE și OECD);

- s-a actualizat cu rezultatele implementării Strategiei și s-au exclus măsurile de reformă care deja au fost realizate.

1. *Revizuirea domeniilor de preocupare*

- s-au identificat problemele și provocările existente în domeniul managementului finanțelor publice;

- s-au revizuit domeniilor de preocupare în baza situației actuale și a problemelor și provocărilor identificate în prezent în domeniu.

3. *Actualizarea măsurilor de reformă*

- s-au actualizat prin excluderea măsurilor de reformă deja realizate (rezultatele acestora au fost incluse la situația actuală) și/sau omiterea măsurilor de reformă nerelevante, respectiv prin modificarea unor măsuri de reformă și/sau completarea cu noi măsuri relevante, reieșind din situația actuală și domeniile de preocupare revizuite, din prevederile altor documente de politici adoptate pe parcursul implementării Strategiei, din necesitatea de armonizare a legislației autohtone la legislația comunitară, precum și din angajamentele asumate de Guvern față de partenerii de dezvoltare.

Principalele elemente noi *(ținte pe termen mediu)* sînt:

* dezvoltarea unor instrumente (modele micro) moderne pentru evaluarea impactului măsurilor de politică fiscală asupra planificării veniturilor;
* introducerea auditului obligatoriu al situațiilor financiare pentru întreprinderile de stat;
* dezvoltarea continuă a Sistemului Informațional de Gestionare a Finanțelor Publice al Ministerului Finanțelor pentru a asigura funcționalitățile necesare procesului bugetar;
* dezvoltarea cadrului metodologic de monitorizare și evaluare a programelor bugetare;
* elaborarea Standardelor Naționale de Contabilitate pentru sectorul public în baza IPSAS;
* revizuirea Strategiei în vigoare și elaborarea unui nou program de dezvoltare a controlului financiar public intern pe termen mediu;
* armonizarea actelor legislative fiscale naționale, în partea ce ține de TVA și accize, la prevederile legislației UE;
* optimizarea și simplificarea procedurilor de administrare fiscală în vederea eficientizării și sporirii nivelului de satisfacție al contribuabilului;
* lărgirea spectrului de servicii prestate contribuabililor;
* dezvoltarea mecanismului de recunoaștere mutuală a statutului de Operator Economic Autorizat (AEO – authorized economic operator).

Principalele elemente noi *(obiective pe termen lung)* sînt:

- consolidarea capacităților de analiză și prognozare macroeconomică și macro-fiscală, și de prognozare a veniturilor;

* menținerea sustenabilității fiscale și a datoriei sectorului public;
* consolidarea regulilor bugetar-fiscale prin corelarea explicită a indicatorului deficitului bugetar cu sustenabilitatea datoriei;
* asigurarea transparenței informației pe pagina web a Ministerului Finanțelor;
* îmbunătățirea instrumentelor de analiză a costurilor pe termen lung a investițiilor;
* dezvoltarea continuă a Sistemului Informațional de Gestionare a Finanțelor Publice al Ministerului Finanțelor și oferirea rapoartelor în regim on-line;
* dezvoltarea Sistemului Informațional de Gestionare a Finanțelor Publice al Ministerului Finanțelor prin elaborarea Graficului de plăți al angajamentelor, în vederea îmbunătățirii prognozării și monitorizării lichidităților;
* integrarea sistemului informațional de evidență contabilă (1C) în autoritățile/ instituțiile bugetare cu Sistemul Informațional de Gestionare a Finanțelor Publice al Ministerului Finanțelor;
* dezvoltarea mecanismelor de certificare a auditorilor interni conform bunelor practici;
* dezvoltarea funcției de audit intern prin abordare centralizată;
* dezvoltarea și modernizarea sistemelor informaționale vamale: sistemul informațional integrat vamal „ASYCUDA World” și sistemul informațional „Frontiera”;
* implementarea noului sistem computerizat de tranzit „NCTS” (New Computerized Transit System”).
* crearea cadrului legal cu privire la achizițiile publice pentru domeniile apărare și utilitățile publice.
* asigurarea interoperabilității Sistemului Informațional de Gestionare a Finanțelor Publice cu alte sisteme informaționale ale Guvernului;
* dezvoltarea și implementarea instrumentelor de analiză și raportare în timp real;
* asimilarea serviciilor electronice și platformelor digitale ale Guvernului (M-Connect, M-Pay, M-Cloud);
* implementarea serviciilor informaționale de ținere a evidenței contabile pe platforma comună a Guvernului.

4. *Actualizarea anexelor nr.1 și nr.2 la Strategie.*

- s-au actualizat indicatorii de performanță (PI) în corespundere cu standardele actuale de evaluare;

- s-a actualizat Lista actelor legislative și normative în domeniul managementului finanțelor publice, cu acte legislative și normative adoptate/aprobate pe parcursul implementării Strategiei.

Prezentul proiect de act normativ nu implică amendarea altor acte normative.

1. **Descrierea gradului de compatibilitate a prevederilor proiectului cu legislația UE**

Prezentul proiect de act normativ nu contravine legislației Uniunii Europene.

1. **Fundamentarea economico-financiară**

Aprobarea modificărilor și completărilor la Strategia de dezvoltare a managementului finanțelor publice 2013-2020 nu necesită cheltuieli financiare suplimentare.

1. **Consultarea publică a proiectului**

În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional şi a Hotărîrii Guvernului nr. 967 din 9 august 2016 „Cu privire la mecanismul de consultare publică cu societatea civilă în procesul decizional”, proiectul de hotărîre a fost plasat pe pagina web a Ministerului Finanțelor, la compartimentul „Transparenţa decizională”, inclusiv pe www.particip.gov.md.

**MINISTRU Octavian ARMAȘU**